THแจงขายพีพีเงินด่วนเลือกได้
ตงฮั้ว ยันเพิ่มทุนขายเจาะจง ได้เงินเร็ว เลือกนักลงทุนได้เป้าหมาย
27 ธ.ค. 2555

ตงฮั้ว ยันเพิ่มทุนขายเจาะจง ได้เงินเร็ว เลือกนักลงทุนได้เป้าหมาย 
นายสมนึก กยาวัฒนกิจ กรรมการผู้อำนวยการ บริษัท ตงฮั้ว คอมมูนิเคชั่น (TH) กล่าวว่า การขายหุ้นเพิ่มทุน 500 ล้านหุ้น ให้กับนักลงทุนเฉพาะเจาะจง (PP) เป็นการขายหุ้นแบบ Private Placement สามารถดำเนินการได้อย่างรวดเร็ว ยังกำหนดลักษณะนักลงทุนเป้าหมายที่จะมาเป็นผู้ลงทุนได้ 
กลุ่มนักลงทุนที่ TH ต้องการคือ นักลงทุนสถาบันที่มีศักยภาพด้านเงินทุนและมีประสบการณ์ หรือความรู้ในสายธุรกิจด้านต่างๆ เพื่อเสริมศักยภาพในทางธุรกิจให้กับบริษัทได้
สำหรับนักลงทุนทั้ง 8 ราย ที่ได้รับการจัดสรรหุ้นเพิ่มทุนส่วนแรก 250 ล้านหุ้น เป็นไปตามกลุ่มเป้าหมายที่บริษัทกำหนด เนื่องจากเป็นผู้ที่มีศักยภาพและวิสัยทัศน์ในการลงทุนสอดคล้องวัตถุประสงค์ของบริษัท และไม่กระทบโครงสร้างหรือนโยบายการบริหารงาน ซึ่งการขายหุ้นเพิ่มทุนส่วนแรกได้จัดสรรไปแล้ว โดยยังไม่มีการตั้งที่ปรึกษาทางการเงิน
ด้านเงิน 250 ล้านบาท ที่ได้รับจากการจัดสรรหุ้นเพิ่มทุนให้ PP จำนวน 250 ล้านหุ้น ราคาหุ้นละ 1 บาท จะนำไปเติมสภาพคล่องทางการเงินและเป็นเงินทุนสำรองขยายธุรกิจในอนาคต
นักลงทุน 8 ราย ที่ได้รับการจัดสรรหุ้น ประกอบด้วย นายวิชัย ทองแตง จำนวน 60 ล้านหุ้น นางสุมาลี อ่องจริต 60 ล้านหุ้น นายอภิวุฒิ ทองคำ 40 ล้านหุ้น นายอำนาจ วงศ์สุวรรณ 14.5 ล้านหุ้น นายประสิทธิ์ เล็กรุ่งเรืองกิจ 14.5 ล้านหุ้น นายศิร์วสิษฎ์ สาย 5 น้ำผึ้ง 35 ล้านหุ้น นายปกรณ์ เจริญศิริ 1.4 ล้านหุ้น และนายชัชชัย สุเมธโชติเมธา 12 ล้านหุ้น 
อย่างไรก็ตาม หุ้นเพิ่มทุนส่วนที่เหลือ 250 ล้านหุ้น จะไม่ใช่ขายราคา 1 บาทเหมือนส่วนแรก แต่จะคำนวณจากราคาตลาดถัวเฉลี่ย 90 วัน ย้อนหลัง
บรรยากาศการซื้อขายหุ้น TH วันที่ 26 ธ.ค.ที่ผ่านมา มีแรงซื้อเข้ามาเก็งกำไรคึกคึก ระหว่างวันลงมาต่ำสุด 5.20 บาท แล้วไล่ขึ้นไปสูงสุด 5.70 บาท ก่อนจะย่อลงมาปิด 5.40 บาท เพิ่มขึ้น 0.30 บาท มูลค่าซื้อขาย 78.56 ล้านบาท